ET Euroopa Liidu Teataja C 353/17

Kättesaamistõend – Menetluse lõpetamise eelne teatis seoses mitme kaebusega, mis on registreeritud viitenumbri CHAP/2010/310 all – Kirjad autoriõiguste kollektiivse haldamise kohta Hispaanias

2010/C 353/14

Euroopa Komisjon on saanud ja saab ka praegu standardvormil kirju, mille kohaselt Hispaania on oletatavasti rikkunud Euroopa Liidu toimimise lepingu (edaspidi „ELi toimimise leping”) artiklit 106 koostoimes artikliga 102 seoses autoriõiguste kollektiivse haldamisega Hispaanias. Komisjon registreerib kõnealused kirjad viitenumbriga CHAP/2010/310.

Arvestades asjaolu, et komisjon on saanud kõnealuses küsimuses väga palju kirju, avaldab komisjon Euroopa Liidu Teatajas käesoleva teatise, et teavitada kõiki asjaomaseid isikuid, kasutades oma haldusressursse kõige otstarbekamalt. Komisjon teatab, et on kirjad kätte saanud, ja edastab kirjade saatjatele teabe oma talituste tehtud kontrollide tulemustest. Teatis avaldatakse ka komisjoni veebilehel:

http://ec.europa.eu/community_law/complaints/receipt/index_fr.htm

Kõikides kirjades juhitakse komisjoni tähelepanu Hispaania Konkurentsiameti (edaspidi „amet”) 2009. aasta detsembri aruandele pealkirjaga „Informe sobre la gestión colectiva de derechos de propiedad intelectual” (1). Viidates aruandele, palutakse kirjades komisjonil algatada Hispaania vastu menetlus seoses ELi toimimise lepingu artikli 106 (koostoimes artikliga 102) rikkumisega. Kirjades ei esitata täiendavat teavet.

Ameti aruande eesmärk on analüüsida konkurentsi vaatenurgast autoriõiguste kollektiivse haldamise sektorit Hispaanias ning esitada soovitusi õigusliku raamistiku täiustamiseks ja konkurentsi suurendamiseks kollektiivse esindamise organisatsioonide vahel. Aruandes osutatakse kollektiivse esindamise organisatsioonide konkurentsivastasele tegevusele Hispaanias, mis võib kuuluda ELi toimimise lepingu artikli 101 ja/või 102 (ja Hispaania konkurentsiseaduse artiklite 1 ja 2) kohaldamisalasse. Aruandes ei esitata siiski ELi toimimise lepingu artikli 106 kohaldamise võimalust, sest aruandes ei käsitleta kõnealust küsimust.

Komisjoni talitused teatavad kaebuste esitajatele, et neil ei ole kavas teha komisjonile ettepanekut alustada Hispaania vastu menetlust saadud kirjade alusel. Amet on esitanud mitu soovitust õigusliku raamistiku parandamiseks, et suurendada kollektiivse esindamise organisatsioonide omavahelist konkurentsi. Hispaania pädevad asutused peavad kõnealuseid soovitusi uurima ja tegema vajalikud järeldused. Lisaks sellele uurib amet praegu juhtumeid, mis on seotud ELi toimimise lepingu artikli 101 ja/või 102 (ja/või Hispaania asjaomaste õigusnormide) väidetava rikkumisega kollektiivse esindamise organisatsioonide poolt. Seetõttu ning kuna komisjonil on kaalutlusõigus seoses liikmesriigi vastu alustatavate, ELi toimimise lepingu artikli 106 rikkumistega, ei oleks asjakohane kasutada komisjoni vahendeid uurimise alustamiseks saadud kirjade alusel.

See ei piira kaebuste esitajate õigust esitada pädevatele asutustele muid kaebusi, kui nad arvavad, et muud kollektiivse esindamise organisatsioonid on rikkunud ELi toimimise lepingu artiklit 101 ja/või 102. Samuti on komisjonil õigus võtta Hispaania vastu meetmeid hiljem, kui ta peaks saama teavet selle kohta, et on toimunud ELi toimimise lepingu artikli 106 rikkumine.

Kaebuste esitajad võivad soovi korral esitada oma märkused menetluse kavandatava lõpetamise või kõnealuse juhtumi muude üksikasjade kohta 30 päeva jooksul alates käesoleva teatise avaldamisest. Hiljem esitatud märkusi arvesse ei võeta.

(1) Kättesaadav aadressil: http://www.cncompetencia.es/Inicio/Informes/Estudios/tabid/228/Default.aspx